KIRJALLINEN KYSYMYS P-1433/01

esittäjä(t): Karl von Wogau (PPE-DE) komissiolle

(11. toukokuuta 2001)

Aihe: Saksan markkoina ilmoitettujen määrien muuntaminen euromääräisiksi ja tässä yhteydessä ilmenevät poikkeamat

Saksan liittotasavallan rakennusalan urakkasopimuksia koskevassa asetuksessa säädetään, että toimeksiantajan (rakennuttaja) ja toimeksisaajan (käsityöläinen, rakennusyhtiö) välinen sopimus perustuu yksikköhintoihin, jotka on vahvistettu työsuoriteluettelossa. Korvauksen perusteena on yksikköhinta, laskelmissa otetaan huomioon rakennustöiden kohteena olevat kokonaismäärät yksikköhinnoilla kerrottuna. Loppulaskelmien yksittäisissä määrissä saattaa ilmetä eroja, koska on epäselvää, mitä oikeusperustaa on sovellettava. Tilannetta voidaan selventää esimerkillä:

Eräs tarjouspyyntö johti seuraavaan erittelyyn:

- Otsikko: Maarakennustyöt

1. Pintamaan raivaaminen ja kertyneen aineksen kasaaminen - 250 000 m2 à 7,97 DM/m2 = 1 992 500,00 DM

2. Maaperän tasaaminen - 250 000 m2 à 6,64 DM/m2 = 1 660 000,00 DM

3. Sorastaminen - 250 000 m2 à 19,04 DM/m2 = 4 760 000,00 DM

Loppusumma: 8 412 500,00 DM = 4 301 242,90 EUR

- Otsikko: Maarakennustyöt

1. Pintamaan raivaaminen ja kertyneen aineksen kasaaminen - 250 000 m2 à 4,07 EUR/m2 = 1 017 500,00 EUR

2. Maaperän tasaaminen - 250 000 m2 à 3,39 EUR/m2 = 847 500,00 EUR

3. Sorastaminen - 250 000 m2 à 9,73 EUR/m2 = 2 432 500,00 EUR

Loppusumma: 4 297 500,00 EUR

- Laskelmien erotus on 3 742,90 EUR

Tietääkö komissio, että tällaisia poikkeamia voi syntyä, ja mitä oikeusperustaa tapauksiin on sovellettava? Onko laskelmissa muunnettava euroiksi jo yksikköhinnat vai vasta loppusumma, jos sopimuspuolet eivät ole sopineet poikkeamista sopimuksen avulla?

Pedro Solbes Miran komission puolesta antama vastaus

(14. kesäkuuta 2001)

Yhteisön valuuttamäärien pyöristämistä koskevat säännökset on esitetty tietyistä euron käyttöön ottamiseen liittyvistä säännöksistä 17 päivänä kesäkuuta 1997 annetussa neuvoston asetuksessa (EY) N:o 1103/97(1) ja erityisesti sen 4 ja 5 artiklassa. Kyseisissä säännöksissä ainoastaan vahvistetaan se tarkkuuden vähimmäistaso, jolla voidaan taata muuntamisen ja pyöristämisen vähimmäistarkkuus. Yhteisön lainsäädännössä ei estetä mahdollisten sellaisten kansallisten pyöristyssääntöjen tai -käytäntöjen soveltamista, joiden avulla voidaan saavuttaa suurempi tarkkuus, jolleivat ne ole ristiriidassa edellä mainitun säädöksen kanssa.

Komissio on tietoinen rahamääriä yhteen laskettaessa saatujen summien tai kerrottaessa saatujen tulojen muuntamista koskevasta ongelmasta ja on käsitellyt aihetta yksityiskohtaisesti euron käyttöönottoa ja valuuttamäärien pyöristämistä koskevassa Euro Paper -tiedotteessa nro 22 (The introduction of the euro and the rounding of currency amounts)(2) ja erityisesti sen kohdassa 4.1.2.

Oikea tapa ratkaista kyseisiä ongelmia riippuu aina tapauksesta ja erityisesti siitä, miten kutakin sopimusta tulkitaan. Tässä yhteydessä saattaa olla merkitystä sillä, ovatko osapuolet sopineet määräävästä rahayksiköstä tai sillä, voidaanko määräävä rahayksikkö johtaa sopimuksen erityispiirteistä. Suuri merkitys saattaa olla myös sillä, haluavatko osapuolet eri maksutapahtumat katsottavan yksittäisiksi sopimuksiksi, joita kutakin koskevat erilliset maksuvelvoitteet, vai onko yksittäinen maksu ainoastaan osa maksettavaa kokonaissummaa. Ensimmäisessä tapauksessa on muunnettava ja pyöristettävä yksittäiset määrät, kun taas jälkimmäisessä tapauksessa on merkitystä ainoastaan laskutetulla kokonaismäärällä.

Laskelmien tarkkuutta voidaan yleensä lisätä käyttämällä muuntamisessa useampia desimaaleja, jolloin muuntamisesta ei aiheudu sopimuspuolille merkittäviä eroja.

(1) EYVL L 162, 19.6.1997.

(2) (http://europa.eu.int/comm/economy finance/document/europap/eup22de.htm).